ანდრეი ბალი
ანდრეი ბალი (უკრ. Андрій Михайлович Баль, რუს. Андрей Михайлович Баль; დ. 16 თებერვალი, 1958, როზდოლი, ნიკოლაევის რაიონი, უკრაინის სსრ — გ. 9 აგვისტო, 2014, კიევი, უკრაინა) — უკრაინელი და საბჭოთა ფეხბურთელი და ფეხბურთის მწვრთნელი. თამაშობდა მცველის და ნახევარმცველის პოზიციაზე. იცავდა ლვოვის „კარპატის“, კიევის „დინამოს“, თელ-ავივის „მაკაბის“, თელ-ავივის „ბნეი იეჰუდას“ და საბჭოთა კავშირის ეროვნული ნაკრების ღირსებას. საბჭოთა კავშირის ოთხგზის (1981, 1985, 1986, 1990) ჩემპიონი, საბჭოთა კავშირის თასის ოთხგზის (1982, 1985, 1987, 1990), საბჭოთა კავშირის სუპერთასის სამგზის (1981, 1986, 1987) და ევროპის თასების მფლობელთა თასის (1986) მფლობელი კიევის „დინამოს“ შემადგენლობაში. 1982 წლის ესპანეთისა და 1986 წლის მექსიკის მსოფლიო ჩემპიონატების მონაწილე საბჭოთა კავშირის ეროვნული ნაკრების შემადგენლობაში. საბჭოთა კავშირის სპორტის დამსახურებული ოსტატი (1986).